मेरा दिल एक अंजान आशंका से भर उठा। बच्ची अभी मेरी आँखों से ओझल नहीं हुई थी। मैं बच्ची के पीछे-पीछे चल पड़ा। मेरे मन में सवाल उठा, ‘कहीं यह वही सात साल की बच्ची तो नहीं।’ अब मेरी आशंका पक्की होने लगी। थोड़ी दूर चलने के बाद बच्ची एक गली में मुड़ गई। मैं तेज कदमों से चलता हुआ उसी गली में मुड़ गया। बच्ची जिस घर में गई, वहाँ से रोने-चीखने की आवाजें आ रहीं थीं। कोहराम मचा हुआ था। कल जिस बच्ची को अंतिम विदाई दी गई थी, आज उसकी माँ को अंतिम विदाई देने की तैयारियाँ हो रहीं थीं। बच्ची की माँ को भी डाॅक्टर नहीं बचा पाये। उसके परिवार वाले उसके मृत शरीर को अंतिम विदाई देने की तैयारी कर रहे थे। बेचारा घायल पति अभी भी हाॅस्पिटल में था।